หุ้นเด้งปิดบวกเล็กน้อย0.21จุด
ตลาดหุ้นปิดซื้อขายที่ระดับ 862.16 จุด เพิ่มขึ้น 0.21 จุด หรือ 0.02% มูลค่าการซื้อขาย 25,248.15 ล้านบาท โดยดัชนีแตะระดับสูงสุดที่ 864.79 จุดและต่ำสุดที่ 856.12 จุด
11 ส.ค. 2553

ตลาดหุ้นปิดซื้อขายที่ระดับ 862.16 จุด เพิ่มขึ้น 0.21 จุด หรือ 0.02% มูลค่าการซื้อขาย 25,248.15 ล้านบาท โดยดัชนีแตะระดับสูงสุดที่ 864.79 จุดและต่ำสุดที่ 856.12 จุด
นายชัย จิรเสวีนุประพันธ์ ผู้จัดการฝ่ายกลยุทธ์การลงทุน บริษัทหลักทรัพย์ พัฒนสิน เปิดเผยว่า ตลาดหุ้นซื้อขายในกรอบแคบๆ และสามารถปิดบวกได้เล็กน้อย ซึ่งสวนทางหุ้นเอเชียที่ส่วนใหญ่ปรับตัวลดลง แต่ในแง่ของมูลค่าการซื้อขายวันนี้ลดลงค่อนข้างมาก จาก 2 วันก่อนหน้าซื้อขายระดับกว่า 3 หมื่นล้านบาท เนื่องจากตลาดจะหยุดทำการติดต่อกัน 4 วัน ทำให้นักลงทุนชะลอลงทุน
“การซื้อขายวันนี้ส่วนใหญ่จะเล่นกันรายตัว เช่น หุ้นแบงก์อย่าง ธนาคารไทยพาณิชย์และธนาคารกสิกรไทย รวมถึงหุ้นกลุ่มรับเหมาก่อสร้างที่นักลงทุนโยกเข้ามาเล่นเยอะ ขณะเดียวกันหุ้นกลุ่มพลังงานยังมีแรงขายออกมา กดดัชนีโดยรวมอยู่”นายชัย กล่าว
สำหรับสัปดาห์หน้าจะหมดเทศกาลแจ้งผลการดำเนินงานไตรมาส 2 ดังนั้นนักลงทุนต้องเลือกหุ้นรายตัวที่คาดการณ์ว่าจะมีการประกาศจ่ายเงินปันผลระหว่างกาลดี ซึ่งปัจจุบันพบว่ามีหุ้นที่ให้ผลตอบแทนเงินปันผล 4-5% จำนวนมาก 
นอกจากนี้ต้องติดตามปัจจัยต่างประเทศ หลังจากธนาคารกลางสหรัฐหรือเฟดส่งสัญญาณการฟื้นตัวของเศรษฐกิจสหรัฐยังช้า จึงต้องรอดูว่าจะมีมาตรการอะไรออกมาเพิ่มเติมอีกหรือไม่ โดยประเมินกรอบแนวรับดัชนีสัปดาห์หน้าอยู่ที่ 850 จุดและ 844 จุด ตามลำดับ ส่วนแนวต้าน 870-875 จุด
สำหรับหุ้นที่มีมูลค่าการซื้อขายสูงสุด 5 อันดับแรก ได้แก่
TRUE  ปิด 6.15 บาท ลดลง 0.10 บาท หรือ -1.60% มูลค่าการซื้อขาย  2,532.27 ล้านบาท
CPF  ปิด 24.70  บาท  ลดลง 0.20  บาท หรือ -0.80%   มูลค่าการซื้อขาย  2,074.63  ล้านบาท
ITD  ปิด 3.22  บาท เพิ่มขึ้น 0.08 บาท หรือ +2.55%   มูลค่าการซื้อขาย 1,216.78  ล้านบาท
PTT  ปิด 250.00 บาท  ลดลง 1.00 บาท  หรือ -0.40%  มูลค่าการซื้อขาย 734.13 ล้านบาท  
NWR  ปิด 0.97 บาท  เพิ่มขึ้น 0.06 บาท  หรือ +6.59%   มูลค่าการซื้อขาย 722.09 ล้านบาท